Communitas » Positiewe Ouerskap
Written by webmeester on October 22, 2012 . Posted in Positiewe Ouerskap
Die probleem is dat tegnologiese kommunikasie op 'n ander emosionele vlak lê as kontak-kommunikasie. Veral as tegnologiese kommunikasie nie opgevolg of ondersteun word deur kontak-kommunikasie nie. Dis nou as jy vir jou vrou 'n baie romantiese SMS gestuur het, maar as julle mekaar sien, jy geensins by die stemming van jou SMS aansluit of erken dat daar so 'n SMS was nie.
Die uitdaging is om die tegnologiese kommunikasie ondersteunend tot die kontak-kommunikasie te laat werk, maar dan moet jy die bruggie oorsteek as julle bymekaar is. Praat jou praat en wys jou affektiwiteit.
Die rede vir die bruggie is die swak kontak-kommunikasie vaardighede wat ons het. Ons kommunikeer baie keer bedreigend en luister formulerend.
Bedreigende kommunikasie lê op drie vlakke. Lyftaal, stemtoon en woordkeuse.
Ons lyftaal verklap baie keer ons gesindheid – óf van irritasie óf van haastigheid óf van meerderwaardigheid. Hoe jy staan of sit of loop, kommunikeer afstand nie nabyheid nie.
Stemtoon verdoof die woorde. Jy kan die volgende sin met verskillende stemtone sê en jou hoorder hoor twee totaal verskillende boodskappe: "Liefie jy weet mos dat ek jou liefhet." Ouers se stemtoon is baie keer net te hard of te sag of te versigtig of te selfversekerd dat dit die boodskap doodmaak.
Woordkeuses kan weer die hoorder of nader uitnooi of afstoot. Woorde soos "nooit" en "altyd" en "nee" en "maar" is struikelwoorde – jy moet eers daar oorkom om weer aan te gaan. Jy kan bloot met die keuse van 'n woord jou hoorder "shame" of verkleineer of blameer. Byvoorbeeld: "Kan jy nie net die moeite gedoen het en vir ons gebel het om te sê waar jy jou bevind nie!" Teenoor. "Dis vir my baie lekker as jy bel, want dan weet ek waar jy is." Jy kan selfs dieselfde sin gebruik en net die struikelwoorde uithaal bv. . "Jy kon die moeite doen en vir ons gebel het om te sê waar jy is!" Al klaar beter en minder beskuldigend of bedreigend.
Formulerende luister is weer 'n luister met die een oor. Terwyl jy luister is jy eintlik besig om 'n antwoord te formuleer. Jy is besig om jou woorde agtermekaar te kry om, sodra die persoon ophou praat, gereed te wees met 'n antwoord.
Daarom is dit goed om vir jouself sekere vaardighede in te oefen en gebruike aan te leer. Alles om die persoon met wie jy kommunikeer die gevoel te gee jy luister intensioneel. Een so 'n vaardigheid is om jou gespreksgenoot te eggo.
Eggo klink vir jou baie kunsmatig en geforseerd en daarom oneg. Die teendeel is egter waar vir jou gespreksgenoot. Hy/sy beleef dat jy regtig omgee en luister.
Eggo forseer jou om by die persoon te bly en om seker te maak jy het reg gehoor. Dit gee jou gespreksgenoot ook kans om te hoor wat hy/sy gesê het en daarom om te herformuleer indien nodig. Inkort dit kommunikeer dat jy begrip het. Jy kan daarom selfs goed eggo waarmee jy nie saamstem nie, want eggo is nie 'n waardeoordeel nie. As jou naskoolse kind by die huis kom en sê: "Ek is nou so ontsteld en kan 'n bottel brandewyn uitdrink!" kan jy dit eggo sonder om te oordeel. Jy kan sê: "Klink vir my jy is so kwaad jy kan sommer aan die drink gaan." Jou seun sal voel my pa/ma hoor my en sal dan heel waarskynlik sê wat hom so ontstel. As jou reaksie was: "Nee, kind, daar is baie beter maniere om 'n mens se woede te hanteer as om aan die drink te gaan." Was sy reaksie seker: "Ja, Ma whatever!" en het jy nooit gehoor wat hom so ontstel het nie.
Kommunikasie maak van iemand jou vriend of vyand! 'n Ouer vertel nou die dag dat hy na die kursus 'n verkeerskonstabel wat hom vir spoed afgetrek het, ge-eggo het. Die atmosfeer het so verander dat die konstabel hom net met 'n waarskuwing weggestuur het en duidelik in 'n beter bui was.
Gebrekkige kommunikasie is 'n groot aanklag van kinders aan ouers. Hier is sommer nog 'n paar wenke van ouers self wat volwassenes kan doen om hulle kinders te laat beleef dat hulle wel luister.
Nog 'n ma vertel dat sy 'n baie sensitiewe dogtertjie het. Sy weer, het 'n baie sterk en harde stem en soms het haar kind gedink sy raas, terwyl sy eintlik net gepraat het. Sy let nou baie meer op haar stemtoon en vind dat Anke baie nader aan haar beweeg en haar storietjies met meer vrymoedigheid vertel. Sy het ook geleer om na haar kind se liggaamstaal te "luister". Bloot deur te leer om goed na Anke se liggaamshouding te kyk, kry sy 'n goeie idee van hoe dit in die skool gegaan het.
Kom ons sit kontak-kommunikasie by ons tegnologie en ons probeer so beter kommunikeer.
Ouerskap of opvoeding?
Written by Gielie Loubser on March 15, 2012 . Posted in Positiewe Ouerskap
Opvoeding is iets wat ouers met kinders doen, maar dis ook iets wat kinders met ouers doen. Ek het die afgelope tyd baie bewus geword van my kinders wat my help met so baie goed en ek in een steil leer-kurwe is. Dit wil sê ek word ook opgevoed.
My oudste is nou 12 en ek weet nog regtig nie hoe om tieners naby te akkommodeer nie. Hy is besig om my op te voed. Vanoggend aan ontbyt-tafel het dit weer gebeur, toe ek te veel melk oor sy pap gegooi het en hy my daarop wys. Ek het myself verontskuldig en die rede daarvoor gekoppel aan 'n voorval net van te vore wat niks met die ontbyt te make het nie. Hy het toe bloot kalm vir my gesê dat dit nou niks met die saak te doen het nie en ek het baie "opgevoed" gevoel!?! Maar hy was reg en ek het geleer (gelukkig kon ek my mond hou en groter as die oomblik wees).
Die oomblik as ons besef dis 'n wedersydse verantwoordelikheid raak die las van ouerskap baie ligter en kan ons deelnemend wees.
Ek leer so baie van my kinders en dis so 'n voorreg. Ek moes net hulle amptelik die toestemming gee om vir my ook te help. Dan moet ek heeltyd werk aan my ego om dit te vat. Ek dink alle ouers moet dit probeer want dan eers kan ons die wysheid van Jesus ontvang as Hy 'n kind neem en tussen die Dissipels laat staan en vir hulle sê: "Word soos 'n kind om die koninkryk te beërwe." Joël het jare terug dit ook gesê en Petrus het dit bevestig met sy eerste preek in Hand 2 dat die kinders en jongmense as Profete sal optree.
Ons moet dus die goeie verhoudings bou om die voorreg dit hê. Daarom moet ons met alles wat ons doen twee vrae vra: 1. Bou dit die verhouding! En as jou antwoord nee is die volgende vraag: 2. Kan die verhouding dit deurstaan (sustain) gaan die verhouding hou?
Kom bemagtig jou kind om jou te help.
Wenke wat help vir raadop ouers
Written by Frederick on July 29, 2010 . Posted in Positiewe Ouerskap
Daar is niks wat vergelyk kan word met die vreugde van ouerskap nie. In ons familie ervaar ons dit op die oomblik in oorvloed. Ons eerste agterkleinkind is pas gebore en natuurlik is klein Cobus die pragtigste, slimste en voorspoedigste baba ooit. Hy is nog ongeskonde en sonder die letsels van die lewe wat geen kind misloop nie, selfs al het hy ouers wat hom wil toevou in hulle liefdevolle beskerming. Om doeltreffende ouers te wees sal hulle ongetwyfeld 'n hele reeks vaardighede bemeester. Ek kan egter onthou dat ek soms net aan 'n reddingstou in die vorm van een of ander wenk wou vashou as alles nie volgens plan verloop het nie. Vanaand dink ek aan wenke wat moontlik jong ouers (en ander ouers) kan help:
• 1 Gee liefde
Vertel vir hom en vir haar hoe spesiaal en uniek elkeen is. Wees kwistig met drukkies en soentjies. Wees "daar" as jou kind jou nodig het.
• 2 Spandeer tyd saam met elkeen afsonderlik.
Doen saam met jou kind dié dinge wat hy of sy graag wil doen (dit sal nie altyd die aktiwiteit wees waarvoor jy lus is nie). Dit kan wees om saam wegkruipertjie of Monopoly te speel. Dalk wil hy gaan fietsry of wil sy 'n musiekkonsert bywoon. Kinders floreer op ouers se aandag en as daar twee ouers is, benodig hulle beide se tyd en aandag.
• 3 Praat minder en luister met volle aandag
As ouers empaties luister; met oë, ore en hart, help dit hulle om begrip te ontwikkel vir hul kinders se gevoelens en ervarings. Dit is vir die kind makliker om te vertel wat haar kwel wanneer die ouer die aktiwiteit waarmee hy besig is staak en regtig luister. Ouers wat met volle aandag luister dra sy twee boodskappe oor: "Jy is belangrik genoeg" en "ek gee om". 'n Kind se grootste behoefte is nie dat sy ouer vir hom moet raad gee nie, maar dat sy ouer sal hoor wat hy sê.
• 4 Skep struktuur
'n Kind voel geborge as daar gereelde eet- en slaaptye is, selfs al skop hulle soms daarteen. Dit skakel konflik uit as daar roetine handelinge is soos dat skoolklere uitgetrek word as hulle van die skool af kom en dat huiswerk afgehandel word voordat hulle gaan speel. Waak terselfdertyd daarteen om rigied te wees
• 5 Laat kinders toe om keuses te maak
Die blote kans om 'n keuse uit te oefen verminder by 'n kind weerstand om 'n taak uit te oefen, want dit laat hom in beheer en belangrik voel: "Wil jy jou blou broek of jou groen broek aantrek?" of "wil jy Weet Bix of Post Toasties hê?" of "wil jy jou medisyne met koeldrank of 'n lekkertjie afsluk".
• 6 Probeer om nie uit gewoonte "nee" te sê nie
Nee is vir 'n kind soos 'n rooi doek vir 'n bul. Sy vra: "Kan ek gaan speel?" Sê eerder: "Ons eet oor 5 minute" as "nee, ons eet oor 5 minute".
• 7 Behou hoop
Kinders het dikwels 'n droom van wat hulle wil word en bereik. Jou kind wil 'n sanger, dokter, polisieman, onderwyser of beroemde sportman word. Droom saam eerder as om hom wreed te ontnugter. Hy sal wel mettertyd realisties word en ontdek wat sy werklike aanleg is.
• 8 Moenie blameer nie
Wanneer 'n kind 'n fout maak en jy blameer of verkleineer hom, voel hy vir homself jammer. Verduidelik eerder waarom dit 'n fout was en wat 'n beter opsie sou wees. Spreek die fout aan en nie op die kind nie.
• 9 Moenie dreig nie.
Ouers is geneig om baie keer te dreig voordat hulle optree. Dit maak kinders ouerdoof. 'n Kind weet dat hy byvoorbeeld maar met sy voete op die bank kan sit, want ma en pa dreig, maar tree nie regtig op nie. Gee liewer 'n keuse met 'n logiese gevolg: "As jy aanhou om met jou voete op die tannie se bank te sit, sal jy op die vloer moet sit".
Wenke help baie, maar 'n mens kan ook verstrik raak in al die wenke as jy nie oor 'n 'n goed-gedefinieerde ouerskapsiening beskik nie. Gelukkig is daar kursusse, soos POSPAR wat daarmee help. Vir meer inligting gaan na "Positiewe ouerskkap" op die Communitas webblad.
OORLAAIDE OUERS ERVAAR SPANNING
Written by Alta Marais on March 29, 2010 . Posted in Positiewe Ouerskap
Tydens 'n onlangse kursus het ek weer daarvan bewus geword dat dit vir ouers voel asof hulle hulself in duisend stukkies moet verdeel om al hulle pligte na te kom. Dit bring spanning mee.
Toe ek baie jare gelede 'n kind was, het ek skool toe en terug gestap en namiddae self gesorg dat ek by buitemuurse aktiwiteite uitkom – ook te voet. Selfs wanneer daar saans aktiwiteite by die skool was, het ons gestap. Ouers was nie bekommerd oor ons veiligheid nie. Gedurende daardie tyd was ma's oor die algemeen tuisteskeppers van beroep en baie min van hulle het buitenshuis gewerk.
Tye en omstandighede het intussen ingrypend verander. Vandag beklee beide ouers gewoonlik beroepe. Om eerlik te wees verkies die meeste van ons die nuwe bedeling – ook om ons konfyt en vrugte in blikkies te koop. Daar is egter ook 'n skadukant: Ouers is besiger, nie net omdat beide werk nie, maar ook omdat dit nie meer vir kinders veilig is om alleen op straat te beweeg nie en hulle vervoer moet word. Tydens 'n onlangse kursus het ek weer daarvan bewus geword dat dit vir ouers asof hulle hulself in duisend stukkies moet verdeel om al hulle pligte na te kom. Dit bring spanning mee. Dit is onrusbarend hoeveel medikasie gebruik word vir toestande wat aan spanning gekoppel kan word, soos hoofpyne, buikpyne, slaaploosheid, hartkloppings en brandpyne in onder andere jou nek en skouers.
Die antwoord vir die probleem is nie om:
•Op die bank te gaan lê en slaap nie.
•Sommer net lui te wees nie.
•'n Doelbewuste aksie.
•Dit word die beste gedoen terwyl jy helder wakker is.
•Daar is verskeie ontspanningstegnieke en dit kan
Ouers kan nie altyd die spanning vermy nie, maar kan leer om die negatiewe gevolge uit te skakel.
Ek deel met julle 'n aantal kits ontspanningstegnieke Besluit self wat vir jou die beste werk.
•Trek jou asem diep in; hou dit vir 'n paar sekondes en sug dit uit.
Trek weer jou skouers op tot by jou ore terwyl jy jou asem diep intrek en in hou; buig die skouers agtertoe totdat dit voel asof jou blaaie aan mekaar raak. Sug jou asem uit en laat jou skouers slap val. Jy sal aangenaam rustig en ontspanne voel en die nare brandpyn in jou nek en skouers sal mettertyd verdwyn.
•Aan die agterkant van jou nek is loop twee senings van jou skedel na jou skouers. Aan die buitekant, alkante daarvan, is twee holtetjies. Gebruik jou middelvingers en vryf liggies, met sirkelbewegings in die holtetjies. Daar sal 'n ontspanne gevoel deur jou hele lyf versprei.
•Gebruik jou duime en voorvingers om net bokant jou oorbelletjies met sirkelbewegings te vryf.
•Klem jou vingers ineen en plaas jou geklemde hande agter jou nek. Hou jou kop regop en trek jou ken in. Trek jou asem diep in en hou dit so. Beur teen jou hande, so hard as wat jy kan, vir 'n paar tellings en laat skiet terwyl jy terselfdertyd jou asem uit sug. Herhaal 10-keer.